CELEX: 62018TN0530
Language: da
Date: 2018-09-07 00:00:00
Title: Sag T-530/18: Sag anlagt den 7. september 2018 — Rumænien mod Kommissionen

12.11.2018   
            
            
               DA
            
            
               Den Europæiske Unions Tidende
            
            
               C 408/56
            
         
      Sag anlagt den 7. september 2018 — Rumænien mod Kommissionen
      (Sag T-530/18)
      (2018/C 408/73)
      Processprog: rumænsk
      
         Parter
      
      
         Sagsøger: Rumænien (ved C. Canţăr, E. Gane, C. Florescu og O. Ichim, som befuldmægtigede)
      
         Sagsøgt: Europa-Kommissionen
      
         Sagsøgerens påstande
      
      
                  —
               
               
                  Kommissionens gennemførelsesafgørelse (EU) 2018/873 af 13. juni 2018 om udelukkelse fra EU-finansiering af visse udgifter, som medlemsstaterne har afholdt inden for rammerne af Den Europæiske Garantifond for Landbruget (EGFL) og Den Europæiske Landbrugsfond for Udvikling af Landdistrikterne (ELFUL), annulleres delvist, a) fuldt ud hvad angår delforanstaltning 1a (for i alt 13 184 846,61 EUR for 2015 og 2016); b) fuldt ud hvad angår delforanstaltning 3a, 5a, 3b og 4b (for i alt 45 532 000,96 EUR for 2014, 2015 og 2016), og subsidiært delvist for perioden forud for den 19. september 2015 (for i alt 21 315 857,50 EUR).
               
            
                  —
               
               
                  Europa-Kommissionen tilpligtes at betale sagsomkostningerne.
               
            
         Søgsmålsgrunde og væsentligste argumenter
      
      Til støtte for søgsmålet har sagsøgeren fremsat to anbringender.
      
                  1.
               
               
                  Første anbringende om Kommissionens uhensigtsmæssige udøvelse af sine beføjelser til at udelukke visse omkostninger fra EU-finansiering.
                  
                              —
                           
                           
                              Med anvendelsen af de i afgørelse 2018/873 fastsatte korrektioner foretog Kommissionen en uhensigtsmæssig anvendelse af sine beføjelser i strid med artikel 52 i forordning nr. 1306/2013 samt med princippet om beskyttelse af den berettigede forventning og retssikkerhedsprincippet.
                           
                        
                              —
                           
                           
                              Den anfægtede afgørelse er i strid med artikel 52 i forordning nr. 1306/2013, idet EU-institutionen efter drøftelser med de rumænske myndigheder ved afgørelsen vedtog revisionen af det nationale program for udvikling af landdistrikterne 2007-2013, hvorved den udtrykte sit samtykke vedrørende foranstaltningerne indeholdt i dette program samt vedrørende betalingsmetoderne for delforanstaltning 1a, 3a, 5a, 3b og 4b inden for foranstaltning 215 — Betalinger til dyrevelfærd. Beslutningen om at godkende revisionen af det nationale program for udvikling af landdistrikterne er en juridisk opgave, der vedrører gennemførelse af betalinger fra Unionens budget.
                           
                        
                              —
                           
                           
                              De rumænske myndigheder har gennemført betalinger i overensstemmelse med Kommissionens godkendelse. I denne sammenhæng er beslutningen om at foretage korrektioner ulovlig.
                           
                        
                              —
                           
                           
                              Rumænien har gjort gældende, at den anfægtede afgørelse er i strid med princippet om beskyttelse af den berettigede forventning, idet Kommissionens beslutning om at godkende revisionen af det nationale program for udvikling af landdistrikterne skabte berettigede forventninger hos de rumænske myndigheder og hos de begunstigede om, at de beregningsmetoder, som Kommissionen havde godkendt, var lovlige. Dette princip forpligter Kommissionen til også for delforanstaltning 3a, 5a, 3b og 4b at anvende korrektioner fra den 19. september 2015, som EU-institutionen gjorde hvad angår korrektionerne for delforanstaltning 1a.
                           
                        
                              —
                           
                           
                              Rumænien har ligeledes gjort gældende, at EU-institutionen ligeledes skulle have overholdt dette princip hvad angår betalingerne efter den 19. september 2015, idet der på dette tidspunkt ikke kunne foretages en ny revision af det nationale program for udvikling af landdistrikterne.
                           
                        
                              —
                           
                           
                              Rumænien har gjort gældende, at den anfægtede afgørelse er i strid med retssikkerhedsprincippet, for så vidt som Kommissionen har en forskellig opfattelse hvad angår beregningsmetodernes lovlighed. Med den anfægtede afgørelse fastslog Kommissionen nemlig, at betalingerne foretaget i henhold til de betalingsmetoder, som den tidligere havde godkendt, var ulovlige. Selv om de rumænske myndigheder anmodede EU-institutionen om afklaringer vedrørende muligheden for at korrigere fejl i godtgørelserne, eftersom en ændring af det nationale program for udvikling af landdistrikterne ikke længere kunne foretages efter den 19. september 2015, gav Kommissionen endvidere ikke udtryk for sit standpunkt i denne henseende.
                           
                        
            
                  2.
               
               
                  Andet anbringende om en tilsidesættelse af begrundelsespligten i henhold til artikel 296 TEUF, stk. 2, i traktaten om Den Europæiske Unions funktionsmåde.
                  
                              —
                           
                           
                              Rumænien har gjort gældende, at EU-institutionen har tilsidesat begrundelsespligten i henhold til artikel 296, stk. 2, i traktaten om Den Europæiske Unions funktionsmåde, eftersom Kommissionen hvad angår delforanstaltning 1a ikke gav en tilstrækkelig og passende begrundelse for følgende: sin egen skiftende opfattelse hvad angår de fundne uregelmæssigheder og den anvendte type korrektion; afvisningen af de rumænske myndigheders argumenter og forklaringer hvad angår den angivelige overkompensation og grunden til, at den valgte at anvende en fast sats for de konstaterede uregelmæssigheder og ikke en beregnet sats.